CELEX: 32018L1713
Language: sl
Date: 2018-11-06 00:00:00
Title: Direktiva Sveta (EU) 2018/1713 z dne 6. novembra 2018 o spremembi Direktive 2006/112/ES glede stopenj davka na dodano vrednost, ki se uporabljajo za knjige, časopise in periodične publikacije

14.11.2018   
               
               
                  SL
               
               
                  Uradni list Evropske unije
               
               
                  L 286/20
               
            
         DIREKTIVA SVETA (EU) 2018/1713
         z dne 6. novembra 2018
         o spremembi Direktive 2006/112/ES glede stopenj davka na dodano vrednost, ki se uporabljajo za knjige, časopise in periodične publikacije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 113 Pogodbe,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         ob upoštevanju mnenja Evropskega parlamenta (1),
         ob upoštevanju mnenja Evropskega ekonomsko-socialnega odbora (2),
         v skladu s posebnim zakonodajnim postopkom,
         ob upoštevanju naslednjega:
         
                     (1)
                  
                  
                     V Direktivi Sveta 2006/112/ES (3) je določeno, da lahko države članice za publikacije na kakršnih koli fizičnih nosilcih uporabljajo nižje stopnje davka na dodano vrednost (DDV). Nižje stopnje DDV pa ni mogoče uporabiti za elektronsko dobavljene publikacije, ki jih je treba obdavčiti po splošni stopnji DDV.
                  
               
                     (2)
                  
                  
                     V skladu s sporočilom Komisije z dne 6. maja 2015 o strategiji za enotni digitalni trg za Evropo in zaradi omogočanja sledenja tehnološkemu napredku v digitalnem gospodarstvu bi morale imeti države članice možnost, da stopnje DDV za elektronsko dobavljene publikacije uskladijo z nižjimi stopnjami DDV za publikacije, dobavljene na fizičnih nosilcih.
                  
               
                     (3)
                  
                  
                     Komisija je v sporočilu z dne 7. aprila 2016 o akcijskem načrtu za DDV poudarila, da bi moralo biti mogoče za elektronsko dobavljene publikacije izkoristiti isto preferencialno obravnavo z vidika stopenj DDV kot za publikacije, dobavljene na fizičnih nosilcih. Sodišče je v nedavni sodbi v zadevi C-390/15 (4) menilo, da sta dobava digitalnih publikacij na fizičnih nosilcih in elektronska dobava digitalnih publikacij primerljivi. Zato je primerno uvesti možnost, da vse države članice uporabijo nižjo stopnjo DDV za dobavo knjig, časopisov in periodičnih publikacij, ne glede na to, ali so dobavljeni na fizičnih nosilcih ali elektronsko. Iz istih razlogov je primerno tistim državam članicam, ki trenutno za določene knjige, časopise ali periodične publikacije, dobavljene na fizičnih nosilcih, v skladu s pravom Unije uporabljajo stopnje DDV, ki so nižje od najnižje stopnje, določene v členu 99 Direktive 2006/112/ES, ali odobravajo oprostitve s pravico do odbitka DDV, plačanega v predhodni fazi, omogočiti, da enako obravnavo z vidika DDV za takšne knjige, časopise ali periodične publikacije uporabijo tudi, kadar so te dobavljene elektronsko.
                  
               
                     (4)
                  
                  
                     Od 1. januarja 2015 se DDV za vse elektronsko opravljene storitve plača v državi članici, v kateri je potrošnik. Zaradi uvedbe načela, ki temelji na namembnem kraju, za elektronsko dobavljene publikacije ni več treba uporabljati splošne stopnje, da bi se zagotovila vzpostavitev in delovanje notranjega trga in preprečilo izkrivljanje konkurence.
                  
               
                     (5)
                  
                  
                     Da se prepreči obsežna uporaba nižjih stopenj DDV za avdiovizualne vsebine, bi bilo treba državam članicam omogočiti, da uporabljajo nižjo stopnjo za knjige, časopise in periodične publikacije le, če teh publikacij, ne glede na to, ali so dobavljene na fizičnih nosilcih ali elektronsko, v celoti ali v pretežnem delu ne tvorijo glasbene ali video vsebine.
                  
               
                     (6)
                  
                  
                     Države članice bi morale ohraniti diskrecijsko pravico glede določanja stopenj DDV za publikacije in glede omejevanja obsega uporabe nižjih stopenj DDV, ob objektivni utemeljitvi vključno, kadar digitalne publikacije nudijo enako bralno vsebino.
                  
               
                     (7)
                  
                  
                     Ker cilja te direktive, in sicer omogočiti državam članicam, da za elektronsko dobavljene publikacije uporabljajo stopnje DDV, ki so iste kot stopnje DDV, ki jih trenutno uporabljajo za publikacije na kakršnih koli fizičnih nosilcih, države članice ne morejo zadovoljivo doseči, temveč se lažje doseže na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji. V skladu z načelom sorazmernosti iz navedenega člena ta direktiva ne presega tistega, kar je potrebno za doseganje navedenih ciljev.
                  
               
                     (8)
                  
                  
                     Direktivo 2006/112/ES bi bilo zato treba ustrezno spremeniti –
                  
               SPREJEL NASLEDNJO DIREKTIVO:
         
            Člen 1
            Direktiva 2006/112/ES se spremeni:
            
                        (1)
                     
                     
                        v členu 98(2) se drugi pododstavek nadomesti z naslednjim:
                        „Nižje stopnje se ne uporabljajo za elektronsko opravljene storitve, z izjemo tistih iz točke 6 Priloge III.“;
                     
                  
                        (2)
                     
                     
                        v členu 99 se doda naslednji odstavek:
                        
                           „3.   Z odstopanjem od odstavkov 1 in 2 tega člena ter poleg stopenj iz odstavka 1 člena 98 lahko države članice, ki so 1. januarja 2017 za dobavo določenega blaga iz točke 6 Priloge III v skladu s pravom Unije uporabljale nižje stopnje, ki so nižje od najnižje stopnje, določene v tem členu, ali odobravale oprostitve s pravico do odbitka DDV, plačanega v predhodni fazi, uporabljajo enako obravnavo z vidika DDV tudi, kadar je to blago dobavljeno elektronsko, kot je določeno v točki 6 Priloge III.“;
                        
                     
                  
                        (3)
                     
                     
                        v Prilogi III se točka 6 nadomesti z naslednjim:
                        
                                    „(6)
                                 
                                 
                                    dobava, vključno s knjižnično izposojo, knjig, časopisov in periodičnih publikacij na fizičnih nosilcih ali dobavljenih elektronsko ali oboje (vključno z brošurami, letaki in podobnim tiskanim materialom, otroškimi slikanicami, knjigami za risanje ali pobarvankami, glasbenimi deli, tiskanimi ali v rokopisu, zemljevidi in hidrografskimi ali podobnimi kartami), razen publikacij, ki so v celoti ali v pretežnem delu namenjene oglaševanju, in publikacij, ki jih v celoti ali v pretežnem delu tvorijo video vsebine ali avdio glasbene vsebine;“.
                                 
                              
                  
         
            Člen 2
            Ta direktiva začne veljati dvajseti dan po objavi v Uradnem listu Evropske unije.
         
         
            Člen 3
            Ta direktiva je naslovljena na države članice.
         
         
            V Bruslju, 6. novembra 2018
            
               
                  Za Svet
               
               
                  Predsednik
               
               H. LÖGER
            
         
         
            (1)  UL C 307, 30.8.2018, str. 205.
         
            (2)  UL C 345, 13.10.2017, str. 79.
         
            (3)  Direktiva Sveta 2006/112/ES z dne 28. novembra 2006 o skupnem sistemu davka na dodano vrednost (UL L 347, 11.12.2006, str. 1).
         
            (4)  Sodba Sodišča z dne 7. marca 2017, RPO, C-390/15, ECLI:EU:C:2017:174, odstavek 49.